Абляпіха крушынавая сустракаецца на берагах азёр, у поймах рэк, на пясках і галечніках, у стэпавых раёнах Еўропы і паўднёвай часткі лясной зоны, а таксама ў Сібіры і перадгор’ях Сярэдняй Азіі. Ва ўмеранай зоне паўночнага паўшар’я цяжка знайсці якую-небудзь іншую расліну, якая мела б такое разнастайнае практычнае выкарыстанне. У гэтым сэнсе яе можна параўнаць хіба з грэцкім арэхам. Вядома, што старажытныя грэкі, скормліваючы лісты абляпіхі, лячылі сваіх коней. У выніку гэта жывёла набірала вагу, а скура яе станавілася гладкай і бліскучай, па прычыне чаго абляпіха атрымала сваю лацінскую назву Hippophae (ад лацінскага Hippos — конь, phao — свяціць).